

Pressemeddelelse den 4. april 2014

**Udsigt til lavere varmeregning**

*Boligejerne kan se frem til lavere varmeregning, hvis vejret holder. Det viser nye tal for graddage fra Teknologisk Institut. Instituttets oversigt over de såkaldte graddage, viser en foreløbig besparelse på over 22%.*

Alt tyder på, at fyringssæsonen 2013/2014 bliver noget billigere for forbrugerne end sidste års fyringssæson. Det lune efterår og de forholdsvise varme første tre måneder 2014 har resulteret i et fald i graddagene på 22,7 %, viser de nye tal for graddage fra Teknologisk Institut.

- Fyrings- og varmesæson 2013/2014 slutter først senere på foråret, men vi får allerede nu mange henvendelser vedrørende denne fyringssæson. Her viser de foreløbige tal, at varmeforbruget kommer til at ligge 22,7 % lavere end sidste år, siger seniorkonsulent J.C. Sørensen fra Graddagesekretariatet på Teknologisk Institut.

For et normalt dansk parcelhus, kan det betyde, at varmeregningen bliver mere end 6000 kr. mindre for denne fyringssæson, har Teknologisk Institut beregnet.

Graddagetallet hjælper forbrugerne med at sammenligne energiforbruget pr. måned med en normalmåned og pr. år med et normalår. Et lavt tal for graddage betyder et lavt behov for energi til rumopvarmning.

For varmesæsonen - perioden september 2013 til 1. april 2014 - er TI`s skyggegraddagetal opgjort til 1967 graddage. Sammenlignet med den tilsvarende varmesæson sidste år – svarer det til en reduktion på til 22,7 %.

- For et gennemsnitligt parcelhus kan det betyde at olieforbruget til opvarmning bliver reduceret med tilsvarende - hvilket betyder at omkostningerne til opvarmning bliver reduceret med mere end 6.000 kr., siger J.C. Sørensen fra Teknologisk Institut.

Han påpeger, at forbrugerne også selv kan medvirke til at reducere selve energiforbruget til opvarmning yderligere - for eksempel via efterisolering, udskiftning til lavenergiruder og omlægning til billigere energikilder som solvarme, solceller og varmepumper.

- Samtidig skal det understreges, at opgørelsen ikke hermed er et udtryk for, at varmesæsonen er afsluttet. Varmesæsonen afsluttes i Teknologisk Instituts graddagesystem først, når døgnmiddeltemperaturen når over 10 °C i tre på hinanden følgende døgn om foråret, hvilket ikke har været tilfældet endnu. Erfaringsmæssigt og statistisk set ophører graddagetælling normalt først en gang i maj måned, hvor vi så har det fulde overblik over fyringssæsonen, siger J.C. Sørensen.

*Yderligere oplysninger:*

*Seniorkonsulent og projektleder Jens Chr. Sørensen, Teknologisk Institut, mail:* *jcs@teknologisk.dk* *Mobil: 7220 2529*

*BILAG: Oversigt over beregninger.*